Title: ประกาศกระทรวงเกษตรและสหกรณ์ เรื่อง  ห้ามนำเข้าเพื่อขายซึ่งอาหารสัตว์ ประเภทวัตถุดิบ ประเภทวัตถุที่ผสมแล้ว ประเภทผลิตภัณฑ์นมสำหรับสัตว์ ประเภทอาหารเสริมสำหรับสัตว์ ที่มีส่วนผสมของวัตถุดิบ ผลิตภัณฑ์นม อาหารเสริม ที่มีแหล่งกำเนิดจากประเทศเบลเยี่ยมเข้ามาในราชอาณาจักร พ.ศ. 2542

ประกาศกระทรวงเกษตรและสหกรณ์

ประกาศกระทรวงเกษตรและสหกรณ์
เรื่อง  ห้ามนำเข้าเพื่อขายซึ่งอาหารสัตว์
ประเภทวัตถุดิบ ประเภทวัตถุที่ผสมแล้ว
ประเภทผลิตภัณฑ์นมสำหรับสัตว์
ประเภทอาหารเสริมสำหรับสัตว์ ที่มีส่วนผสม
ของวัตถุดิบ
ผลิตภัณฑ์นม อาหารเสริม ที่มีแหล่งกำเนิดจากประเทศเบลเยี่ยม
เข้ามาในราชอาณาจักร
พ.ศ. ๒๕๔๒

ด้วยปรากฏว่ามีการปนเปื้อนสารไดออกซิน
ในเนื้อไก่ ผลิตภัณฑ์สัตว์ ผลิตภัณฑ์นม
โดยพบว่ามาจากอาหารสัตว์ที่ปนเปื้อนสารไดออกซิน ที่มีแหล่งผลิตในประเทศเบลเยี่ยม
ซึ่งสารดังกล่าวเป็นสารก่อมะเร็ง

โดยที่วัตถุดิบอาหารสัตว์ ผลิตภัณฑ์นมสำหรับสัตว์
อาหารเสริมสำหรับสัตว์ สามารถใช้เป็นส่วนผสมในการผลิตอาหารสัตว์ได้
และหากมีการนำเข้าเพื่อขายซึ่งอาหารสัตว์ ประเภทวัตถุดิบอาหารสัตว์
ประเภทวัตถุที่ผสมแล้ว ประเภทผลิตภัณฑ์นมสำหรับสัตว์ ประเภทอาหารเสริมสำหรับสัตว์
ที่ส่วนผสมของผลิตภัณฑ์ดังกล่าวซึ่งมีแหล่งกำเนิดจากประเทศเบลเยี่ยม
อาจทำให้เกิดการปนเปื้อนของสารไดออกซินได้
ซึ่งมีผลกระทบต่อการเลี้ยงสัตว์และผู้บริโภคในประเทศไทย

อาศัยอำนาจตามความในมาตรา ๖
(๓) แห่งพระราชบัญญัติควบคุมคุณภาพอาหารสัตว์ พ.ศ. ๒๕๒๕
รัฐมนตรีว่าการกระทรวงเกษตรและสหกรณ์ จึงออกประกาศไว้ดังต่อไปนี้

ข้อ ๑  ห้ามนำเข้าเพื่อขายซึ่งอาหารสัตว์
ประเภทวัตถุดิบ ชนิดเนื้อป่น เนื้อป่นสกัดไขมัน เนื้อและกระดูกป่น
ประเภทวัตถุที่ผสมแล้ว ชนิดอาหารสัตว์ผสมสำเร็จรูป หัวอาหารสัตว์
ประเภทผลิตภัณฑ์นมสำหรับสัตว์ ประเภทอาหารเสริมสำหรับสัตว์
ที่มีแหล่งกำเนิดจากประเทศเบลเยี่ยม

ข้อ ๒  การนำเข้าเพื่อขายซึ่งอาหารสัตว์
ประเภทวัตถุดิบ ชนิดเนื้อป่น เนื้อป่นสกัดไขมัน เนื้อและกระดูกป่น
ประเภทวัตถุที่ผสมแล้ว ชนิดอาหารสัตว์ผสมสำเร็จรูป หัวอาหารสัตว์
ประเภทผลิตภัณฑ์นมสำหรับสัตว์ ประเภทอาหารเสริมสำหรับสัตว์จากประเทศฝรั่งเศส
เนเธอร์แลนด์ เยอรมัน จะต้องมีหนังสือรับรองว่าไม่มีการปนเปื้อนสารไดออกซิน
จากรัฐบาลประเทศนั้น ๆ

ข้อ ๓[๑] 
ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๑๔ มิถุนายน พ.ศ. ๒๕๔๒
ปองพล  อดิเรกสาร
รัฐมนตรีว่าการกระทรวงเกษตรและสหกรณ์

สรัลพร/พิมพ์
๑๓
พฤษภาคม ๒๕๕๑
รัศม์วรรณวลัย/ตรวจ
๒๐
พฤษภาคม ๒๕๕๑

[๑]
ราชกิจจานุเบกษา เล่ม ๑๑๖/ตอนพิเศษ ๔๑ ง/หน้า ๒๐/๑๕ มิถุนายน ๒๕๔๒